ועדת הכלכלה, כנסת 20, פרוטוקול מספר 681, 2018-02-05 14:00

איתן כבל: שלום לכולם, גברתי מנהלת הוועדה, היועצת, יועצות, רשמת, דובר, אורחים נכבדים.

איתן כבל: התכנסנו בדחיפות בנושא הצעת חוק התקשורת (בזק ושידורים) (תיקון מס' 57) (הרשות והמועצה לשידורים מסחריים), התשע"ג-2013 - דיון בסעיף 22 להצעת החוק לעניין ערוץ ייעודי בשפה הערבית והחלטה בדבר פיצול הסעיף מהצעת החוק.

איתן כבל: בבקשה, גברתי.

<דנה נויפלד: דנה נויפלד, היועצת המשפטית של משרד התקשורת.

<דנה נויפלד: אני, קודם כל, רוצה להודות גם לך וגם ללאה ולאתי שהתגייסו מהניכר בשעות לא שעות.

<לאה ורון: האמת היא שבמקרה דנן זה לד"ר עידית חנוכה.

איתן כבל: נכון.

איתן כבל: אני לא הייתי בניכר.

<דנה נויפלד: סליחה, כמובן גם לעידית שהתגייסה במהירות הזו, וגם לאיתי שסייע מהארץ.

<דנה נויפלד: תודה רבה לכולם.

<דנה נויפלד: אני רוצה להסביר מה אנחנו עושים כאן.

<דנה נויפלד: למעשה, זו הצעה שעוד היתה קיימת בהצעה שנדונה פה בוועדה לפני שנתיים שהיא הצעה לאיחוד המועצות.

<דנה נויפלד: אנחנו מוציאים משם סעיף אחד שעניינו אופן הפיקוח על הערוץ בשפה הערבית.

<דנה נויפלד: כיום הערוץ הייעודי בשפה הערבית מפוקח על ידי המועצה לשידורי כבלים ולשידורי לוויין.

<דנה נויפלד: אולם, לפי חוק התקשורת שנתיים אחרי שהוא מופץ באופן לא מוצפן, הוא עובר לפיקוח של הרשות השנייה.

<דנה נויפלד: היתה לנו אפשרות להאריך את המועד הזה בצו לשנתיים, כך עשינו לפני שנתיים.

<דנה נויפלד: הוועדה האריכה את המועד ודחתה אותו בשנתיים.

<דנה נויפלד: והנה, אנחנו בתום השנתיים האלה מבקשים לבטל את הסעיף הזה כך שהערוץ בשפה הערבית לא יעבור לפיקוח הרשות השנייה בעת הזו, אלא המעבר ייעשה ביחד עם הערוצים הייעודים האחרים באופן שמוסדר בהצעת החוק שנדונה בוועדה המשותפת בראשותו של חבר הכנסת קיש, ורק אז באותו אופן תעבור לפיקוח של הרשות השנייה לטלוויזיה ורדיו על כל המשתמע מכך/ גם אחר כך החלפת הרישיון.

<דנה נויפלד: הכללים החדשים ייקבעו באותה הצעה ולא עכשיו בעת הזו.

איתן כבל: אתי, בבקשה.

<אתי בנדלר: שני הליכים צריכים להיעשות עכשיו: האחד, בקשת הפיצול ככל שתאושר.

<אתי בנדלר: אני מניחה שהיא תאושר.

איתן כבל: אני "מת" על הניסוחים שלך: "ככל שתאושר".

<אתי בנדלר: אולי אדוני יחליט שלא בא לו?

איתן כבל: אגב, כבר קרו מקרים.

איתן כבל: היום כבר לא אישרנו.

<אתי בנדלר: נכון, אני יודעת.

<אתי בנדלר: קיבלתי דיווח.

<אתי בנדלר: אדוני, אני תמיד יוצאת מתוך הנחה ברורה שלוועדה יש שיקול דעת, ויכול להיות שיש איזה נושא שלא חשבנו עליו שימנע את האישור.

איתן כבל: נכון.

<אתי בנדלר: אם הצעת הפיצול תאושר אז סעיף 22 להצעת החוק לאיחוד הרשויות - -

איתן כבל: המועצות.

<אתי בנדלר: - - המועצות, רשויות הפיקוח - כן, לפי חוק הרשויות השנייה לטלוויזיה ורדיו ולפי חוק התקשורת בזק ושידורים, סעיף 22 כאמור שעניינו רק בהעברת הפיקוח של הערוץ בשפה הערבית לרשות השנייה, אותו אנחנו נבקש במליאה כמובן לאשר.

<אתי בנדלר: זאת אומרת, אנחנו נצטרך להניח לקריאה שנייה ושלישית.

<אתי בנדלר: לכן, אני מבקשת לאשר גם את ביטול סעיפים קטנים (ב) ו-(ג) בסעיף 6לד3 לחוק התקשורת.

<אתי בנדלר: אני אניח אחרי שהצעת הפיצול תאושר גם במליאה את הסעיף הזה לקריאה שנייה ושלישית, כך שכל עוד לא תאושר הצעת החוק שנדונה היום בוועדה המשותפת, הערוץ בשפה הערבית יישאר תחת פיקוח המועצה לשידורי כבלים ולוויין.

<אתי בנדלר: כאמור, הערוץ בשפה הערבית הוא ערוץ ייעודי, ובהתאם להצעת החוק שנדונה בוועדה המשותפת כל הערוצים הייעודים יעברו לרשות השנייה, ובהתאם לכללי הסדרה מכוח אותו חוק.

<אתי בנדלר: חשוב שתהיה אחידות במעבר הזה עם כל הערוצים הייעודיים.

איתן כבל: ברור, אוקיי.

איתן כבל: האם מישהו מבקש להתייחס, להאיר, הערות?

איתן כבל: קודם כל, בשלב הראשון נצביע על הפיצול.

איתן כבל: בעד – פה אחד

איתן כבל: אני מאשר את הפיצול - זה דבר אחד.

איתן כבל: ועכשיו הדבר השני.

<אתי בנדלר: עכשיו אני מבקשת מתוך הצעת החוק שמונחת בפני כולנו, לבטל את סעיפים קטנים (ב) ו-(ג) בסעיף 6לד3 לחוק התקשורת.

איתן כבל: אוקיי.

איתן כבל: יש הערות לפני שאני מצביע?

<נחשון אקסלרד: אנחנו כמובן שמחים על הבקשה הזו.

איתן כבל: ברור, הרי בשביל זה התכנסנו - כדי שתשמחו.

איתן כבל: בעד – פה אחד

איתן כבל: ההצעה אושרה.

<אתי בנדלר: סעיף 6לד3, סעיפים קטנים (ב) ו-(ג) לחוק התקשורת (בזק ושידורים), התשל"ב-1982.

איתן כבל: אושר.

<דנה נויפלד: תודה רבה לכולם.

<דנה נויפלד: אתי, תודה רבה.

<דנה נויפלד: לאה, תודה.

<דנה נויפלד: עידית, אין כמוך.

איתן כבל: תודה רבה, הישיבה נעולה.